นายกรัฐมนตรีประกาศจุดยืนสนใจทางการเมือง แต่รอความชัดเจนว่าจะทำงานรูปแบบไหนใด พร้อมปฏิเสธข่าวปรับคณะรัฐมนตรี
พลเอก ประยุทธ์ จันทร์โอชา นายกรัฐมนตรี เปิดเผยอนาคตทางการเมืองว่า ตนเองมีความสนใจงานด้านการเมือง แต่จะตัดสินใจอย่างไรต่อไปนั้น เป็นเรื่องที่จะต้องใช้เวลาอีกสักระยะหนึ่งถึงจะแจ้งให้ทราบ แต่วันนี้ย้ำว่าตนเองสนใจงานการเมืองเพราะสนใจในสิ่งที่ทำลงไปว่ามีความคืบหน้าไปอย่างไรบ้าง และวันหน้าจะได้รับการสืบสานต่อหรือไม่ ซึ่งจะติดตามรับฟังจากกลุ่มการเมือง นักการเมือง และพรรคการเมืองต่างๆในเวลานี้ อีกทั้งตนเองรักประเทศชาติ เช่นเดียวกับคนไทยทั้งประเทศ เพราะฉะนั้นในอนาคตขึ้นอยู่กับว่าประชาชนจะตัดสินใจอย่างไร พร้อมกันนี้ปฏิเสธไม่มีการปรับคณะรัฐมนตรี และยืนยันไม่ลาออกจากการเป็นหัวหน้าคณะรักษาความสงบแห่งชาติ หรือ คสช. 


นายกรัฐมนตรี กล่าวว่า เป็นห่วงสถานการณ์น้ำฝนและสภาพอากาศ ซึ่งมีพายุและความแปรปรวนอยู่ในขณะนี้ จึงขอให้ประชาชนระมัดระวังอันตรายและดูแลสุขภาพ โดยรัฐบาลจะแก้ไขด้วยการบริหารจัดการน้ำ และทุกคนต้องเตรียมความพร้อมในการรับมือกับธรรมชาติ ซึ่งสมเด็จพระเจ้าอยู่หัว ฝได้รับสั่งเรื่องการดูแลความปลอดภัยของประชาชนและการแก้ไขปัญหาเรื่องน้ำ รัฐบาลก็ได้น้อมนำมาปฏิบัติมาสม่ำเสมอ